Uredba Komisije (ES) št. 2042/98

z dne 25. septembra 1998

o posebnih pogojih za dodelitev pomoči za zasebno skladiščenje prašičjega mesa

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso [1], kakor je bila nazadnje spremenjena z Uredbo (ES) št. 3290/94 [2], ter zlasti členov 4(6) in 5(4) Uredbe,

ker se lahko v zvezi s prašičjim mesom sprejmejo intervencijski ukrepi, če je povprečna cena prašičjih trupov na reprezentativnih trgih Skupnosti nižja od 103 % osnovne cene in bo verjetno ostala pod navedeno ravnjo;

ker je bilo stanje na trgu zaznamovano z znatnim padcem cen pod navedeno raven; ker lahko to stanje glede na sezonska in ciklična gibanja takšno tudi ostane;

ker morajo biti sprejeti intervencijski ukrepi; ker se ti ukrepi lahko omejijo na dodelitev pomoči za zasebno skladiščenje;

ker je glede na možno trajanje sedanje krize v sektorju prašičjega mesa primerno zavezati izvajalce, da proizvode izvažajo v okviru pogodb o skladiščenju, da bi preprečili vrnitev proizvodov na trg Skupnosti po odstranitvi iz skladišča; ker mora biti ta izvoz opravljen v skladu z nekaterimi določbami iz Uredbe Komisije (EGS) št. 3444/90 [3], kakor je bila nazadnje spremenjena z Uredbo (ES) št. 3533/93 [4];

ker člen 3 Uredbe Sveta (EGS) št. 2763/75 [5] predvideva možnost skrajšanja ali podaljšanja obdobja skladiščenja; ker je zato treba predvideti, da se ne določijo samo zneski pomoči za opredeljeno obdobje skladiščenja, ampak tudi tisti, ki se prištejejo ali odbijejo, če je to obdobje skrajšano ali podaljšano;

ker je treba določiti najmanjše količine, da bi poenostavili upravno in nadzorno delo, ki izhaja iz sklepanja pogodb;

ker je treba določiti varščino na taki ravni, da bo skladiščnik zavezan izpolniti obveznosti, ki jih je prevzel;

ker so ukrepi, predvideni s to uredbo, v skladu z mnenjem Upravljalnega odbora za prašičje meso,

SPREJELA NASLEDNJO UREDBO:

Člen 1

1. Od 28. septembra 1998 se lahko uvedejo zahtevki za pomoč za zasebno skladiščenje v skladu z določbami Uredbe (EGS) št. 3444/90. Seznam proizvodov, ki so upravičeni do pomoči, in s tem povezani zneski so navedeni v Prilogi k tej uredbi.

2. Brez poseganja v določbe člena 3(4) Uredbe (EGS) št. 3444/90 se morajo vsi proizvodi iz pogodbe izvoziti najpozneje 60. dan po najdaljšem možnem pogodbenem obdobju skladiščenja v skladu z eno od treh možnosti, predvidenih v členu 9(4) navedene uredbe.

3. Določbe člena 6(3) Uredbe (EGS) št. 3444/90 se smiselno uporabljajo za neizvožene količine.

4. Če je obdobje skladiščenja podaljšano ali skrajšano, se znesek pomoči ustrezno prilagodi. Mesečni in dnevni zneski dodatkov in odbitkov so določeni v stolpcih 6 in 7 navedene priloge.

Člen 2

Najmanjše količine na pogodbo in na proizvod so naslednje:

(a) 10 ton za proizvode brez kosti;

(b) 15 ton za vse druge proizvode.

Člen 3

Varščina znaša 20 % zneskov pomoči, ki so določeni v Prilogi.

Člen 4

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. septembra 1998

Za Komisijo

Franz Fischler

Član Komisije

[1] UL L 282, 1.11.1975, str. 1.

[2] UL L 349, 31.12.1994, str. 105.

[3] UL L 333, 30.11.1990, str. 22.

[4] UL L 321, 23.12.1993, str. 9.

[5] UL L 282, 1.11.1975, str. 19.

--------------------------------------------------

PRILOGA

(ECU/tono) |

Tarifna znaka KN | Proizvodi, za katere je dodeljena pomoč | Znesek pomoči za obdobje | Dodatek ali odbitek |

4 mesece | 5 mesecev | 6 mesecev | na mesec | na dan |

1 | 2 | 3 | 4 | 5 | 6 | 7 |

ex0203 | Meso domačih prašičev, sveže ali ohlajeno: | | | | | |

ex02031110 | Polovice trupov z glavo in trebušnim salom ali brez njiju, toda brez sprednjih nog, repa, ledvic, potrebušine in hrbtenjače | 315 | 352 | 389 | 37 | 1,24 |

ex02031211 | Noge | 379 | 421 | 463 | 42 | 1,41 |

ex02031219 | Plečeta | 379 | 421 | 463 | 42 | 1,41 |

ex02031911 | Prednji deli | 379 | 421 | 463 | 42 | 1,41 |

ex02031913 | Ledja z vratom ali brez njega ali vratovi posebej, ledja z bokom ali brez njega | 379 | 421 | 463 | 42 | 1,41 |

ex02031915 | Trebuhi, celi ali pravokotno prerezani | 197 | 230 | 263 | 33 | 1,09 |

ex02031955 | Trebuhi, celi ali pravokotno prerezani, brez kože in reber | 197 | 230 | 263 | 33 | 1,09 |

ex02031955 | Noge, plečeta, prednji deli, ledja z vratom ali brez njega ali vratovi posebej, ledja z bokom ali brez njega, brez kosti | 379 | 421 | 463 | 42 | 1,41 |

ex02031955 | Deli, ki ustrezajo "sredinam", s kožo ali maščobo ali brez njiju, brez kosti | 290 | 325 | 360 | 35 | 1,17 |

ex02031959 | Deli, ki ustrezajo "sredinam", s kožo ali maščobo ali brez njiju, s kostmi | 290 | 325 | 360 | 35 | 1,17 |

--------------------------------------------------